**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.01.2021, ora 08.00 – 01.02.2021, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.02.2021, ora 07.00**

**RÂURI**

**Este în vigoare până la data de 02.02.2021, la ora 14:00, atenţionarea hidrologică nr. 9-COD GALBEN,** vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri cu **posibile depăşiri ale COTELOR DE ATENŢIE pe râurile din bazinele hidrografice: Tur, Crasna, Ier** – bazin superior, **Crișul Repede** – afluenții aferenți sectorului aval S.H. Ciucea, **Crișul Negru**, **Crișul Alb, Mureș** – afluenții aferenți sectorului aval S.H. Gelmar, **Bega** – bazin amonte S.H. Balinț și afluenții aferenți sectorului aval S.H. Balinț, **Timiș** – bazin amonte S.H. Lugoj şi afluenţii aferenţi sectorului aval S.H. Lugoj, **Bârzava, Bega Veche, Moraviţa, Caraş, Nera** – bazin superior şi afluenţii din bazinele mijlociu şi inferior, **aferente judeţelor** ***ARAD, BIHOR, CARAŞ-SEVERIN, CLUJ, HUNEDOARA, SATU MARE, SĂLAJ şi TIMIŞ.***

**Debitele au fost** **în creștere** datorită efectului combinat al precipitațiilor căzute în interval, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Jiu și bazinul superior al Oltului.

Pe râurile din bazinele hidrografice Siret și Prut, cele din bazinele superioare și mijlocii ale Vedei, Argeșului și Ialomiței, bazinul mijlociu și inferior al Oltului și cele din Dobrogea debitele au fost staționare, iar pe celelalte râuri au fost, în general, în scădere.

Scurgeri importante pe versanți, torenți și pâraie și formarea de viituri rapide, cu efecte de inundații locale și creșteri semnificative de niveluri cu depășirea COTELOR DE ATENȚIE s-au produs pe unele râuri mici din Banat, ca urmare a precipitațiilor lichide, însemnate cantitativ, căzute în interval, și cedării apei din stratul de zăpadă.

Formațiunile de gheață (gheaţă la maluri, năboi, izolat pod de gheață) existente pe râurile din estul Transilvaniei și izolat în zonele montane din Muntenia au fost în diminuare, restrângere și eliminare, iar pe cele din Moldova s-au menținut fără modificări importante.

Debitele se situează la valori în jurul și peste mediile multianuale lunare, exceptând râurile din bazinele hidrografice: Târnave, Râmnicu Sărat, Bistrița, Moldova, bazinul mijlociu şi inferior al Prutului, cursul Siretului, unde sunt cuprinse între 30-90% din normalele lunare și râurile din bazinul hidrografic Bârlad, unde au valori sub 30%.

**Se situează peste:**

-**COTA DE INUNDAȚIE** râul Tur la stația hidrometrică Micula (310+17) – jud. SM și peste

-**COTELE DE ATENȚIE** râurile la următoarele stații hidrometrice: Tur-Turulung (360) – jud. SM, Crasna-Domănești (400+70)-jud. SM, Chizdia-Ghizela (250+2)-jud. TM, Bârzava-Gătaia (350+)-jud. TM și Partoș (50+52)-jud. TM, Caraș-Carașova (140+5)-jud. TM.

În interval a fost emisă o **atenționare hidrologică** pentru fenomene imediate.

**Debitele vor fi, în general, în creștere**, ca urmare a efectului combinat al precipitațiilor prognozate, cedării apei din stratul de zăpadă și propagării, exceptând râurile din bazinele Vedea, Argeș, Ialomița, Siret, Prut și cele din Dobrogea, unde vor fi staționare.

Sunt posibile scurgeri importante pe versanți, torenți și pâraie și formarea de viituri rapide, cu efecte de inundații locale și creșteri semnificative de niveluri cu depășirea COTELOR DE ATENȚIE pe unele râuri mici din Crișana și Banat, ca urmare a precipitațiilor lichide însemnate cantitativ prognozate și cedării apei din stratul de zăpadă.

Formațiunile de gheață (gheaţă la maluri, năboi, izolat pod de gheață) existente se vor menține fără modificări importante.

**Se vor situa peste** **COTELE DE ATENȚIE** râurile la următoarele stații hidrometrice: Tur-Micula (270+10)-jud. SM, Crasna-Domănești (400+40)-jud. SM și Berveni (490+10)-jud. SM, Bârzava-Gătaia (350+10)-jud. TM și Partoș (50+70)-jud. TM.

**DUNĂRE**

**Debitul la intrarea în ţară** (secţiunea Baziaş) **în intervalul 31.01-01.02.2021 a fost în creștere, având valoarea de 7700 m3/s**, peste media multianuală a lunii **ianuarie (4950 m3/s).**

În aval de Porţile de Fier debitele au fost în creștere pe sectoarele Gruia-Calafat şi Turnu Măgurele-Tulcea și în scădere pe sectorul Bechet-Corabia.

**Debitul la intrarea în ţară** (secţiunea Baziaş) **va fi în creştere (8000 m3/s).**

Pe tot sectorul aval de Porţile de Fier debitele vor fi în creștere.

**2.** **Situaţia meteorologică în intervalul 31.01.2021, ora 08.00 – 01.02.2021, ora 06.00**

**Administraţia Naţională de Meteorologie (A.N.M.) a emis la data de 31.01.2021, la ora 10:00, atenționarea meteorologică nr. 16, astfel:**

**-informare meteorologică valabilă în intervalul 31.01.2021, ora 16:00 - 01.02.2021, ora 12:00, vizând precipitații moderate cantitativ, polei și intensificări ale vântului: „**în intervalul menționat temporar vor fi precipitații în toată țara. Cantitățile de apă vor depăși local 15...20 l/mp, iar în regiunile vestice, izolat 30...40 l/mp. În jumătatea de nord a Moldovei vor predomina ninsorile și se va depune strat nou de zăpadă, pe alocuri mai consistent. În Maramureș, Crișana și Transilvania vor fi precipitații mixte, iar în celelalte regiuni mai ales ploi. La munte, la altitudini mai mici de 1400 m, în special în Carpații Occidentali, ploile și lapovița vor determina topirea parțială a stratului de zăpadă existent. Pe arii restrânse vor fi depuneri de polei. Vântul va avea intensificări în zonele montane și în regiunile sudice și sud-estice, în general, cu viteze de 50...60 km/h.”

**-atenționare meteorologică COD GALBEN valabilă în intervalul 31.01.2021, ora 20:00 -01.02.2021, ora 10:00, vizând ninsori însemnate cantitativ și intensificări ale vântului la altitudini de peste 1400 m și polei pe arii extinse:** „**în Carpații Meridionali și în Carpații Occidentali, mai ales la altitudini de peste 1400 m, temporar va ninge însemnat cantitativ și se va depune strat de zăpadă, local consistent. Vântul va prezenta intensificări cu viteze de 50...70 km/h, iar îndeosebi în zona înaltă a Carpaților Meridionali rafalele vor depăși 90 km/h, viscolind ninsoarea și spulberând zăpada. În jumătatea de sud a Moldovei, în nord-estul Munteniei și în sud-estul Transilvaniei, îndeosebi în a doua parte a nopții de duminică spre luni (31 ianuarie/1 februarie), temporar se vor semnala precipitații predominant sub formă de ploaie, iar pe arii extinse va fi polei.**”

Această atenționare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-către prefecturile judeţelor: ALBA, ARAD, ARGEŞ, BACĂU, BIHOR, BRAŞOV, BRĂILA, BUZĂU, CARAŞ-SEVERIN, CLUJ, COVASNA, DÂMBOVIŢA, GALAŢI, GORJ, HUNEDOARA, MEHEDINŢI, PRAHOVA, SĂLAJ, SIBIU, TIMIŞ, VASLUI, VÂLCEA şi VRANCEA (23 de prefecturi)-COD GALBEN*;

*-către toate prefecturile (42 de prefecturi)-informare meteorologică.*

**În ţară,** vremea s-a răcit față de ziua precedentă în majoritatea regiunilor, iar valorile termice s-au situat în jurul mediilor climatologice specifice datei, exceptând centrul și sudul țării, unde local s-au menținut peste acestea. Au fost precipitații, în cursul zilei în mare parte din vestul, nordul teritoriului și local în centru, apoi s-au extins și în celelalte

zone. La munte, în Maramureș și Moldova au predominat ninsorile, în Crișana și în Transilvania precipitațiile au fost mixte, iar în Banat, precum și în cea mai mare parte a Olteniei, Munteniei și local în Dobrogea a plouat. În sudul Moldovei, nord-estul, estul și centrul Munteniei, vestul Crișanei și nord-vestul Banatului pe alocuri a fost polei. Vântul a

suflat slab și moderat, cu intensificări la munte, îndeosebi pe crestele Carpaților Meridionali, unde rafalele au depășit 80...90 km/h, viscolind ninsoarea și spulberând zăpada, dar local și în sud, cu viteze, în general, de 45...55 km/h. Stratul de zăpadă era prezent, seara la ora 20.00, în zona de munte și măsura pe platformele stațiilor meteorologice până la 233 cm (Bâlea-Lac), local în Maramureș până la 8 cm, în nordul și estul Transilvaniei până la 8 cm și în nordul Moldovei până la 4 cm, pe suprafețe mici în Dobrogea până la 7 cm și izolat în Crișana și Muntenia până la 2 cm. Temperaturile maxime s-au situat între -2 grade la Suceava, Cotnari, Târgu Neamț și Piatra Neamț și 12 grade la Turnu Măgurele. La ora 06.00, valorile termice se încadrau între -4 grade la Cotnari, Darabani, Rădăuți, Suceava și Târgu Neamț și 10 grade la Constanța. Dimineața, izolat a fost ceață în vest, centru și est.

**Observație:** în intervalul de diagnoză au fost în vigoare 6 atenționări cod galben de fenomene meteorologice periculoase imediate, emise după cum urmează: 2 de SRPV Timișoara și 4 de CNPM pentru Muntenia.

**La Bucureşti,** vremea s-a răcit față de ziua precedentă. Cerul a prezentat înnorări temporare ziua și a fost noros noaptea când, mai ales în a doua parte, a plouat slab. Trecător în nordul Capitalei s-a semnalat depunere slabă de polei. Vântul a suflat slab și moderat, cu unele intensificări în cursul nopții, când la rafală s-au atins viteze în jur de 45 km/h. Temperatura maximă a fost de 6 grade la Filaret și de 5 grade la Afumați și Băneasa. La ora 06.00, se înregistrau 0 grade la toate stațiile meteorologice.

**3. Prognoza meteorologică în intervalul 01.02.2021, ora 08.00 – 02.02.2021, ora 8.00**

**În ţară,** vremea va fi în general închisă. Cu precădere ziua vor fi precipitații sub formă de ninsoare la munte, la altitudini de peste 1500 m, și în jumătatea de nord a Moldovei, mixte în Crișana, Maramureș, estul Transilvaniei și mai ales ploi în celelalte regiuni, îndeosebi în cele sud-estice. La începutul intervalului, în jumătatea de sud a Moldovei, în sud-estul Transilvaniei, în nord-estul Munteniei și izolat în restul teritoriului va mai fi polei. Vântul va sufla slab și moderat, temporar cu intensificări în prima parte a intervalului în Dobrogea, în Bărăgan și pe crestele montane, unde vor fi rafale în general de 50...60 km/h. Temperaturile maxime vor fi cuprinse între -2 grade în nordul Moldovei și în jurul a 11 grade în sudul Olteniei, Munteniei și Dobrogei. Temperaturile minime se vor situa între -7 și 4 grade, ușor mai ridicate în sudul litoralului. Local, în special noaptea, se va semnala ceață.

**La Bucureşti,** vremea se va încălzi ușor. Cerul va fi temporar noros, iar la începutul intervalului vor mai fi condiții de ploaie. Vântul va sufla slab și moderat. Temperatura maximă se va situa în jurul valorii de 8 grade, iar cea minimă va fi de 2...3 grade. Noaptea se va semnala ceață.

**4. Buletin nivometeorologic pentru perioada 30.01.2021, ora 20.00 -01.02.2021, ora 20.00**

**Evoluția vremii în intervalul 29.01.2021, ora 16:00 - 30.01.2021, ora 16:00**

Cerul a fost mai mult noros. Pe arii relativ extinse în Carpații Occidentali, nordul Orientalilor și vestul Meridionalilor și pe arii mai restrânse în rest a nins. Cantitățile au depășit pe arii restrânse 15 l/mp în Carpații Occidentali și izolat 10 l/mp în nordul Carpaților Orientali. Vântul a suflat moderat, cu intensificări temporare de 40-60 km/h în toate masivele, iar pe creste cu viteze de 80-100 km/h, viscolind ninsoarea și spulberând zăpada. Local s-a semnalat ceață, asociată și cu depunere de chiciură. Stratul de zăpadă a crescut cu 8-9 cm în Carpații Occidentali, nordul Orientalilor și vestul Meridionalilor, în rest

nu a prezentat variații semnificative, s-a tasat ușor, sau a scăzut din cauza transportului de vânt.

**Grosimea stratului de zăpadă în 30.01.2021, ora 14:00:**

**Carpaţii Meridionali:** 243 cm la Bâlea-Lac, 113 cm la Cuntu, 87 cm la Vf. Omu, 78 cm la Sinaia, 65 cm Vf. Țarcu, 61 cm la Parâng, 57 cm la Păltiniș, 53 cm la Predeal și 28 cm la Fundata;

**Carpaţii Orientali:** 87 cm la Lăcăuți, 71 cm la Vf. Călimani, 51 cm la Bucin, 49 cm la Penteleu, 39 cm la Ceahlău-Toaca și 38 cm la Vf. Iezer;

**Carpaţii Occidentali:** 94 cm la Semenic, 57 cm la Stâna de Vale, 30 cm la Băișoara, 17 cm la Vf. Vlădeasa 1800 m și 15 cm la Roșia Montană.

**Prognoza vremii în intervalul 30.01.2021, ora 20:00 - 01.02.2021, ora 20:00**

Vremea va fi ușor mai caldă decât normalul termic al perioadei. Cerul va fi mai mult noros. În cursul nopții de 30/31 ianuarie va ninge pe arii relativ extinse în nordul Carpaților Orientali și Occidentali și pe arii restrânse în rest, apoi din cursul zilei de 31 ianuarie precipitațiile se vor extinde, acoperind treptat întreaga zonă montană. În cursul zilelor de 31 ianuarie și 1 februarie în zonele joase trecător se vor semnala și precipitații mixte și vor fi condiții de polei; în rest vor predomina ninsorile și se va depune strat proaspăt de zăpadă. În special în Carpații Occidentali, jumătatea nordică a celor Orientali și în vestul Meridionalilor cantitățile de precipitații vor fi mai însemnate, putând depăși pe arii restrânse 15-25 l/mp și izolat 30 l/mp. Vântul va sufla în general moderat, cu intensificări temporare de 40-50 km/h în majoritatea masivelor și de 70-90 km/h pe creste, viscolind ninsoarea sau spulberând zăpada și determinând scăderea semnificativă a vizibilității. Local se va semnala ceaţă asociată și cu depunere de chiciură. Stratul de zăpadă va creşte în majoritatea masivelor.

**Temperaturi prognozate în intervalul 31.01.2021, ora 20:00 – 01.02.2021, ora 20:00:**

**Peste 1800 m:** temperaturi minime: -8...-5 gr.C; temperaturi maxime: -5...-1 gr.C;

**Sub 1800 m:** temperaturi minime: -6...-2 gr.C; temperaturi maxime: -1...4 gr.C.

**Vânt la peste 2000 m:** circulație din sector vestic la început, apoi predominant sud-vestic, cu rafale de 70-90 km/h;

**Izoterma de 0 grade**: variază în jur de 1000-1200 m în nordul Carpaților Orientali și în jur de 1200-1500 m în rest.

**Evoluția stratului de zăpadă și a riscului de avalanșă**

**Munții Făgăraş RISC MARE (4)**

La peste 1800 m, stratul de zăpadă pulver, ușoară și fără coeziune, depus în ultimele zile,

depășește pe alocuri 80-90 cm pe versanții nordici. În locurile adăpostite sunt depozite de zăpadă ce depășesc 2 m. Pe versanții nordici și nord-estici stratul de pulver e depus peste plăci de vânt mai vechi, iar pe versanții sudici și sud-estici sunt formate plăci noi. În profunzime, stratul e constituit predominant din cristale fine și fațetate, cu câteva cruste de gheață intercalate. La supraîncărcări oricât de mici, dar și spontan, stratul însemnat și instabil de zăpadă pulver din partea superioară poate aluneca peste cel vechi, mai ales pe versanții înclinați, declanșându-se astfel avalanșe de dimensiuni medii și mari. La altitudini mai mici de 1800 de metri, stratul de zăpadă este mai însemnat pe versanții nordici și poate aluneca cu ușurință peste stratul vechi, consolidat, pe pantele mai înclinate, atât la supraîncărcări cât și spontan, ducând la declanșare avalanșelor de dimensiuni medii și izolat mari.

**Munții Bucegi RISC MARE (4)**

Stratul de zăpadă recentă de tip pulver depășește pe alocuri 40-50 cm, atât peste cât și sub 1800 m, îndeosebi pe versanții nordici. Pe versanții nordici și nord-estici acest strat este depus peste plăci de vânt mai vechi, iar pe versanții sud-estici și sudici sunt formate plăci noi. În profunzime, sub stratul de pulver și sub plăcile de vânt recente sau noi, straturile mai vechi sunt relativ stabile. La peste 1800 m, pe pantele suficient de înclinate, stratul instabil de zăpadă pulver din partea superioară poate aluneca la supraîncărcări oricât de mici, dar și spontan peste plăcile de vânt mai vechi, ducând la declanșarea avalanșelor de dimensiuni medii și mari, care pot coborî și la altitudini mai joase. La altitudini mai mici de 1800 de metri, stratul de zăpadă recentă s-a depus peste stratul mai vechi, consolidat în profunzime. Pe pantele mai înclinate, atât spontan, cât și la supraîncărcări, se pot declanșa avalanșe de dimensiuni medii și izolat chiar mari.

**Munții Parâng-Șureanu RISC ÎNSEMNAT (3)**

La peste 1800 m stratul de zăpadă recentă depășește pe alocuri 20-30 cm. Stratul instabil din partea superioară e depus pe versanții nordici și nord-estici peste plăci de vânt mai vechi, iar pe versanții sud-estici și sudici sunt formate plăci noi, local consistente și cu coeziune slabă cu straturile subiacente. În următoarele zile se va depune un strat nou de zăpadă proaspătă, ce va acționa ca o suprasarcină peste cel vechi. În zonele adăpostite și pe văi se găsesc depozite însemnate de zăpadă spulberată de pe creste. La supraîncărcări se pot declanșa avalanşe de dimensiuni medii pe pantele cele mai înclinate, riscul fiind mai ridicat în zonele unde sunt formate plăci de vânt și în zonele cu acumulări mari de zăpadă.

Sub 1800 m zăpada este mai consolidată, dar pe anumite văi, zăpada spulberată de altitudini mari a fost dusă de vânt până la altitudini mai joase, iar acolo riscul este crescut. Pe pantele mai înclinate, la supraîncărcări, vor fi condiţii de avalanșe de dimensiuni mici și izolat medii.

**Munții Țarcu-Godeanu RISC ÎNSEMNAT (3)**

În ultimele două zile s-au depus local 20-25 cm de zăpadă proaspătă, mare parte din ea fiind transportată de vânt pe văi și în zone adăpostite. La peste 1800 m regăsim în partea superioară zone cu zăpadă proaspătă și cu plăci de vânt. În următoarele două zile va mai ninge moderat, iar stratul instabil de la suprafață va fi în creștere. Plăci noi de vânt se vor forma pe versanții estici. În zonele adăpostite și pe văi se găsesc depozite mai însemnate de zăpadă, spulberată de pe creste, iar sub 1800 m zăpada proaspătă are grosimi ce depășesc pe alocuri 30 cm. La supraîncărcări, pe pantele înclinate se pot declanșa avalanşe de dimensiuni medii, riscul fiind mai ridicat în zonele unde sunt formate plăci de vânt și în zonele adăpostite, cu acumulări mari de zăpadă.

**Munții Rodnei RISC MODERAT (2)**

La suprafață se găsește un strat de zăpadă recentă ce pe alocuri depășește 10-15 cm, depus

peste stratul vechi, consolidat în mare parte, mai ales la altitudini joase. În următoarele zile stratul de zăpadă instabil de la suprafață va crește ca urmare a ninsorilor așteptate. În zonele înalte sunt numeroase plăci de vânt, atât mai vechi, cât și recente, mai ales pe versanții estici și sudici. Pe anumite văi şi zone adăpostite zăpada spulberată de la altitudinile mai mari se regăseşte în depozite, izolat însemnate. Pe pantele înclinate din zonele cu depuneri mai însemnate de zăpadă, la supraîncărcări se pot declanșa avalanșe de dimensiuni mici și medii, riscul fiind amplificat de cantitățile de zăpadă așteptată.

**Munții Călimani-Bistriței-Ceahlău RISC MODERAT (2)**

La suprafață se găsește un strat de zăpadă proaspătă ce depășește pe alocuri 10 cm, depus

peste stratul vechi, în mare parte consolidat. La peste 1800 m sunt plăci de vânt mai vechi, dar și unele formate recent, în special pe versanții estici și sudici, iar pe văile și în zonele adăpostite sunt constituite depozite mai însemnate de zăpadă. La altitudini mai mici stratul are dimensiuni mai reduse. Ninsorile din următoarele două zile vor face să crească stratul de zăpadă proaspătă de la suprafață. Pe pantele înclinate, îndeosebi în zonele unde sunt acumulări mai mari de zăpadă, la supraîncărcări se pot declanșa avalanşe, riscul fiind amplificat de stratul ce urmează să se depună.

**Munții Vlădeasa - Muntele Mare RISC MODERAT (2)**

La suprafață se găsește un strat de zăpadă recentă ce pe alocuri depășește 10-15 cm, depus în ultimele două zile peste stratul vechi, consolidat în mare parte, mai ales la altitudini joase. În următoarele zile stratul de zăpadă instabil de la suprafață va crește ce urmare a ninsorilor așteptate. În zonele înalte sunt numeroase plăci de vânt, atât mai vechi, cât și recente, mai ales pe versanții estici și sudici, iar în zonele adăpostite sunt acumulări mai mari de zăpadă. Pe pantele mai înclinate din zonele cu depuneri mai însemnate de zăpadă, la supraîncărcări se pot declanșa avalanșe de dimensiuni mici și izolat medii, riscul fiind amplificat de cantitățile de zăpadă așteptată.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC MARE (4)** |
| **BUCEGI** | **RISC MARE (4)** | **RISC ÎNSEMNAT (3)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT